钦定古今图书集成/明伦汇编/交谊典/第013卷 > 《春夜令狐正字田子过弊庐序》宋·之问
## 钦定古今图书集成/明伦汇编/交谊典/第013卷 > 《春夜令狐正字田子过弊庐序》宋·之问

田二官，考室颍阳；令狐九，闲居渭涘。征君太守，世业
相亲；洛邑秦京，道游非远。春山采药，揖二子之高踪；
夜月回车，入故人之穷巷。辟书幌，卷琴帷，绿竹一藂，
清风三尺。幽吟所托，游仙招隐之诗；嘉话伊何？丹丘
白云之事。荣枯未荐，饱我以老氏之言；举白无哗，醉
余以胡丘之说。池塘润于时雨，衣巾渐于和气。兰欲
芳而逼人，林将曙而催鸟。嗟乎！语𪐝恒理，聚散何常？
请挥翰写心，用旌厥事。使《嵩高洞里》，记兹夕之当歌；
太白岩中，念今宵之秉烛。共编四韵，贻诸好事云。